חוק לתיקון פקודת המכרות (מס' 13), התשפ"ב-2021
הצעת חוק ממשלתית, הכנסת ה-24
פורסם: ספר החוקים, חוברת 2930, עמ' 12, 2021-10-20T00:00:00+03:00
בשנת 2000 תוקנה פקודת המכרות ונוספו לה כלי אכיפה רבים, שמטרתם הייתה מיגור תופעות גניבת חול, כרייה בלתי חוקית וחציבה שלא כדין. בין השאר, נוסף לפקודה סעיף המורה לבית המשפט שלא לשחרר רכב שנתפס בעת ביצוע עבירות אלו, עד תום הליכי המשפט, במקרים בהם בעל הרכב או האחראי מטעמו ביצעו עבירות אלו בעבר, כלומר בטווח של חמש שנים ממועד ביצוע העבירה שבה נתפס הרכב, אלא אם כן ישנם נימוקים מיוחדים שיירשמו. על פי הוראות אותו סעיף, האפשרות להורות על תפיסת רכב עד תום ההליכים קיימת גם כאשר העבירה הקודמת בוצעה באמצעות אחר שאינו בעל הרכב או האחראי מטעמו. הוראה זו היא חריגה, וההצדקה שניתנה לה היא העובדה שהעבריינות בתחום הכרייה והחציבה מתבצעת באמצעות כלי רכב ייחודיים ויקרי ערך, אשר קיים חשש שיועברו בין עבריינים שונים שיש ביניהם היכרות קודמת, כגון קרבת משפחה, במטרה לנתק את זיקת הבעלות של העבריינים בכלי הרכב האמורים. בתיקון זה צומצמה הוראה חריגה זו כך שבית המשפט יהיה רשאי להורות על שחרור כלי הרכב אף שנעברה בו עבירה קודמת שלא על ידי בעלי הרכב הנוכחיים או האחראי מטעמם, בהתקיים נימוקים מיוחדים או אם בעל הרכב הוכיח שלא ידע שבוצעה עבירה קודמת באמצעות הרכב או אם הוכיח שלא הייתה לו זיקה למבצע העבירה הקודמת או למי שהיה בעל הרכב בעת ביצוע העבירה הקודמת, שיש בה כדי להעלות חשד סביר כי ידע שבוצעה עבירה קודמת ברכב, וכן שאם רכש את הרכב לאחר ביצוע העבירה הקודמת –  הוא שילם עבורו תמורה הולמת. 
כמו כן, נוספו לפקודה הוראות הנוגעות להעברה חד פעמית של 500 מיליון ₪  מתוך היתרות המצויות בקרן לשיקום מחצבות לאוצר המדינה, וזאת על רקע הנסיבות הכלכליות שנוצרו בעקבות משבר הקורונה. המדינה תשיב סכום זה לקופת הקרן, בתוספת ריבית והצמדה. עם זאת, נקבע כי כספים אלו ימשיכו לשמש כמקור תקציבי לפעולות הקרן כ"כרית ביטחון", בהתאם לתוכניות העבודה שייקבעו על ידה, כך שאם צפתה הקרן במועד מסוים כי במהלך שלושת החודשים שלאחריו יתרת המזומנים בקרן צפויה לרדת מ-50 מיליון ש"ח, היא תהיה רשאית להגיש לממונה על התקציבים במשרד האוצר דרישה, חתומה בידי חשב הקרן, להשבת הסכום הדרוש לשם שמירת "כרית הביטחון" לאחר ביצוע התחייבויות הקרן הצפויות בתקופה האמורה, והמדינה תשיב את הסכום הנקוב בדרישת התשלום. מועד השבת יתרת הסכום, כלומר סכום ההעברה החד פעמית בניכוי הסכומים שיועברו מאוצר המדינה לקרן בהתאם לדרישות תשלום שיימסרו במהלך התקופה, ייקבע בצו על ידי שרי האנרגיה והאוצר, וזאת עד לתאריך 31 בדצמבר 2025, ובלבד שמועד ההשבה שייקבע יהיה לא יאוחר מ-31 בדצמבר 2035. ואולם, אם השרים לא יקבעו מועד כאמור עד ל-31 בדצמבר 2025, מועד ההשבה יהיה לא יאוחר מ-31 בדצמבר 2035.